Srednja škola dr. fra Slavka Barbarića u Čitluku

Stjepana Radića 7

88 260 Čitluk

**N a s t a n a k i r a z v o j A r h i v a**

**H e r c e g o v a č k o – n e r e t v a n s k e ž u p a n i j e**

U Čitluku 29. studenoga 2024. Učenica:

Dominka Stojić, III.2

**U v o d**

Riječ *arhiv* potječe iz klasičnih jezika: prema latinskom *archivum, archium*, odnosno prema grčkom *archeion / arkheion,[[1]](#endnote-1)* što znači javni ured, gradska vijećnica, magistrat. Četiri značenja bilježi Klaić: 1. ustanova za čuvanje starih dokumenata i pisanih spomenika; 2. odjeljenje ustanove gdje se čuvaju stari spisi (akti), isprave, nakon što je neki postupak ili proces dovršen; *naš stari izraz:* pismohrana, pismara; 3. skup pisanih spomenika koji se odnose na djelatnost neke ustanove ili osobe; 4. naziv nekim časopisima znanstvenog karaktera.[[2]](#footnote-1) U *Hrvatskom enciklopedijskom rječniku* sljedeća su značenja: 1. zbirka pisanih spomenika koji se odnose na djelatnost određene osobe ili ustanove; 2. a. ustanova za smještaj, čuvanje i proučavanje dokumenata i spisa koji se propisima utvrđuju kao arhivski materijal ili građa; b. soba, prostorija u instituciji, poduzeću, ustanovi u kojoj se čuva arhivska građa.[[3]](#footnote-2)

Potreba čuvanja spisa, zapisa i različitih dokumenata o prošlosti seže u doba starih istočnih civilizacija (Hetiti, Asirci, Babilonci, Egipćani i dr.). Na europskom kontinentu zasigurno su Grci i Rimljani prvi imali svoje arhive.

" Arhivi su ustanove specijalizirane za čuvanje, zaštitu, obradu i korištenje izvorne pisane baštine, čuvaju autentičan i vjerodostojan trag prošlosti i zbivanja koje ti zapisi dokumentiraju, a istovremeno štite i promiču interese i prava građana. Na taj način ujedno čuvaju svjedočanstva o povijesnim zbivanjima, svakodnevnom životu i umjetničkom stvaranju te identitet i temeljne vrijednosti sredine kojoj pripadaju." [[4]](#footnote-3)

Državni arhiv Bosne i Hercegovine u Sarajevu najstariji je arhiv na području naše zemlje. Utemeljen je 12. prosinca 1947. (Rješenjem Vlade Narodne Republike Bosne i Hercegovine br. 1061). Službeno je počeo s radom 2. veljače 1948. Nekoliko godina kasnije počelo je s radom za prikupljanje, sređivanje i čuvanje arhivske građe još pet ustanova: u Banjaluci 1953. te u Mostaru, Doboju, Travniku i Tuzli 1954. godine. [[5]](#footnote-4)

Stoga se 12. prosinca obilježava *Dan arhiva i arhivske službe Bosne i Hercegovine.* A od 2008. godine *Međunarodni dan arhiva* obilježava se 9. lipnja *.*

**A r h i v H e r c e g o v a č k o -n e r e t v a n s k e ž u p a n i j e**

Počeci organizirane arhivske djelatnosti na hercegovačkom području bili su u drugoj polovici 20. stoljeća. *Arhiv grada Mostara* osnovan je 4. srpnja 1954. na temelju Odluke br. 14653/54 Narodnog odbora grada Mostara. Preimenovan je u *Arhiv Hercegovine Mostar* Odlukom Skupštine Regije Mostar od 6. travnja 1964. U Mostaru je 14. rujna 1994. registriran *Arhiv Hrvatske Republike Herceg - Bosne*. Bio je smješten u zajedničkoj podrumskoj prostoriji s Muzejom Herceg - Bosne. Teški su bili uvjeti smještaja i rada.[[6]](#footnote-5) Arhiv Hercegovine Mostar i Arhiv Hrvatske Republike Herceg - Bosne spajaju se Odlukom Vlade HNK/Ž od 30. srpnja 2004. u *Arhiv Hercegovačko - neretvanskog kantona / županije.*

Desetljećima traje prikupljanje arhivske građe: pisani, tiskani, crtani, bolje i lošije očuvani dokumenti i materijali, originali, kopije i prijepisi, također snimljeni sadržaji. Mnoštvo je podataka o prošlosti na različitim jezicima i pismima, o životu na ovim prostorima. Stare knjige i tekstovi svjedočanstvo su o ljudima, događajima i kulturnoj baštini. Pridonijeli su prikupljanju arhivskih materijala pojedinci, obitelji, zajednice, poduzeća, ustanove, državne institucije. Veoma je važno stručno sređivanje arhivskog gradiva kao i razvrstavanje po pojedinim fondovima i razdobljima. Također treba voditi računa o primjerenim uvjetima i prostoru te adekvatno zaštiti arhivsku baštinu. O svemu tome najbolje govori niz zanimljivih podataka s internetske stranice *Arhiva*. "Arhiv s pravom zadržava svoje ime, jer ono što posjeduje, što je pohranjeno u njegovim spremištima, predstavlja riznicu podataka o cijeloj Hercegovini. Malobrojni djelatnici, entuzijasti i pioniri arhivske djelatnosti u Hercegovini, od njezina osnutka do 1960. godine, najveći dio svoje radne energije i programskih zadataka usmjerili su na pronalaženje i prikupljanje fragmentarne dokumentacije prošlosti. Evidentirali su i zaštitili građu brojnih poduzeća i ustanova, a nezaštićenu arhivsku građu preuzeli su i prebacili s tavana, podruma, skladišta bivših trgovaca i drugih neuvjetnih i neprikladnih prostorija u skučene prostore Arhiva. Obilazeći brojne mostarske i hercegovačke obitelji, pronalazili su, prikupljali, a dijelom i otkupljivali vrlo važnu povijesnu građu o Mostaru i Hercegovini.

Bili su to prvi koraci u organiziranom i institucionaliziranom razvoju arhivske djelatnosti u Hercegovini. Predanim radom, iako se broj zaposlenih kretao od 4 do 8 djelatnika, Arhiv Hercegovine je već šezdesetih godina 20. stoljeća raspolagao bogatim fondovima arhivske građe, rukopisa, fotografija i unikatne knjižnične građe. Smišljenim prikupljačkim i istraživačkim akcijama djelatnici Arhiva Hercegovine prikupili su obimnu i sadržajno bogatu arhivsku građu različite provenijencije i karaktera, različitih sadržaja i oblika bilježenja.

O tome svjedoči činjenica da Arhiv posjeduje 320 fondova i 38 zbirki, te bogatu fototeku, novinsku biblioteku i tisuće xerox kopija i prijepisa primarnih izvora dokumenata važnih za proučavanje povijesti Mostara i Hercegovine, kao i bogata i sveobuhvatna stručna knjižnica. Ojačana je materijalna i kadrovska baza, a sedamdesetih godina stvoreni su uvjeti za intenzivan stručni rad, a kao rezultat toga nastala su brojna znanstveno-informativna pomagala (inventari, katalozi, registri i dr.).

Arhiv počinje i svoju publicističku djelatnost, a kako bi vrijednosti koje čuva približio široj kulturnoj i znanstvenoj javnosti, 1973. godine objavljuje svoju prvu knjigu „Vodič kroz fondove i zbirke Arhiva Hercegovine“.

Nešto kasnije izdao je „Katalog arapskih, turskih i perzijskih rukopisa Arhiva Hercegovine“, a 1981. godine pokrenuo je časopis (godišnjak) za kulturno-povijesnu baštinu „Hercegovina“, čijih je 10 brojeva oduševilo ljubitelje kulturnih i povijesnu tradiciju, žedan novih spoznaja." [[7]](#footnote-6)

Prisutan je *Arhiv Hercegovačko-neretvanske županije*, u suradnji s drugim ustanovama, u kulturno-umjetničkom i društvenom životu Hercegovine, pa i šire. Izložbe, seminari, konferencije, stručna predavanja i druge manifestacije redovito se održavaju i rado posjećuju. Veliku pozornost privukle su izložbe *Pisma u dokumentima i rukopisima Arhiva, Mostar od turskog razdoblja u dokumentima Arhiva, Kroz fondove i zbirke Arhiva, Orijentalna zbirka Arhiva, 120 godina Tvornice duhana Mostar* i dr.

"Značajnu historijsku vrijednost predstavljaju: Zbirka orijentalnih rukopisa i dokumenata o Mostaru i Hercegovini od 16. do 19. stoljeća, Fond trgovačke firme ¸ Šantić - Mostar, Zbirke o kulturnim i javnim radnicima Mostara i Hercegovine, Arhiv kotarskih sudova na području Hercegovine 1879. ­­- 1918. godine." [[8]](#footnote-7)

Knjižnica *Arhiva* ima više od četrnaest tisuća jedinica. Raznolika su izdanja, vrijedni primjerci: stare knjige, unikati, posebna izdanja, stručna literatura i znanstveni radovi, priručnici, atlasi, rječnici, leksikoni, enciklopedije, časopisi, novine. Hvale vrijedno je spomenuti akademika Asima Pecu, rođenjem Mostarca, koji *je Arhivu* darovao vlastitu zbirku od 1080 knjižničnih jedinica - jedna je knjiga iz 1903. godine, časopisi iz 1920. godine, određeni broj dokumenata itd. [[9]](#footnote-8) Iz godine u godinu obogaćuje se *Arhiv Hercegovačko-neretvanske županije*, prikuplja gradivo za znanstvena istraživanja, također za osobna i obiteljska. Čuva podatke o životu na ovim prostorima. Oblikuje individualno i kolektivno pamćenje.

**Z a k l j u č a k**

Velika je količina vrijedne građe u *Arhivu*  naše županije, mnoštvo sređenih fondova, odgovarajuća zaštita, izdavačka djelatnost, dostupnost za istraživanje i obrazovanje, prinos boljem i potpunijem razumijevanju prošlosti, sadašnjosti i budućnosti. Lijepo je da korisnici mogu dostupne materijale pregledati, iščitavati, snimiti, uslikati, fotokopirati. Slobodan pristup arhivskoj građi obogaćuje naše znanje iz svih životnih područja.Fizičke i pravne osobe mogu dobiti traženu dokumentaciju (potvrde, ovjerene prijepise, fotokopije isprava i sl.).

Sedam desetljeća traje memorija *Arhiva Hercegovačko-neretvanske županije*  te prepoznatljiv i jedinstven identitet. Važna je kulturno-znanstvena institucija u društvenom razvoju Hercegovine. Brojni zapisi i podaci nisu izgubili zanimanje za proučavanje. Ne blijede lako tragovi pismenosti, kulture, svjedočanstva i radoznalosti.

**L i t e r a t u r a**

1. Anić, Vladimir, i dr., *Hrvatski enciklopedijski rječnik (A - Bez)*, EPH d.d.o. Zagreb i Novi Liber d.d.o. Zagreb, Zagreb, 2004. 2. Augustinović, Anto, *Mostar: ljudi - kultura - civilizacija,* HKZ u Federaciji BiH, Mostar, 1999. 3. Gavranović, Ante (za izdavača), *Hercegovina - fotomonografija*, Privredni Vjesnik, Zagreb, 1981. 4. Klaić, B., *Rječnik stranih riječi*, A -Ž, Nakladni zavod MH, Zagreb, 1990. 5.  *O nama - Povijest arhiva*, 2024., https://arhivhnk-z.ba/hr/ (pristup 27. studenoga 2024.) 6. *O nama - Uloga arhiva*, 2024., https://arhivhnk-z.ba/hr/ (pristup 27. studenoga 2024.) 7. *Osnivanje i rad Arhiva Bosne i Hercegovine*, https://arhivbih.gov.ba (pristup 27. studenoga 2024.) 8. https://fbihvlada.gov.ba , 19. veljače 2016. (pristup 27. studenoga 2024.)

4

1. [↑](#endnote-ref-1)
2. Klaić, B., *Rječnik stranih riječi*, A -Ž, Nakladni zavod MH, Zagreb, 1990., str. 99. [↑](#footnote-ref-1)
3. Anić, V., i dr., *Hrvatski enciklopedijski rječnik (A - Bez)*, EPH d.d.o. Zagreb i Novi Liber d.d.o. Zagreb, Zagreb, 2004., str. 160. - 161. [↑](#footnote-ref-2)
4. *O nama - Uloga arhiva*, 2024., https://arhivhnk-z.ba/hr/ (pristup 27. studenoga 2024.) [↑](#footnote-ref-3)
5. *Osnivanje i rad Arhiva Bosne i Hercegovine*, https://arhivbih.gov.ba (pristup 27. studenoga 2024.)

   1 [↑](#footnote-ref-4)
6. Augustinović, A., *Mostar: ljudi - kultura - civilizacija,* HKZ u Federaciji BiH, Mostar, 1999., str. 224. 2 [↑](#footnote-ref-5)
7. *O nama - Povijest arhiva*, 2024., https://arhivhnk-z.ba/hr/ (pristup 27. studenoga 2024.)

   7 Gavranović, A. (za izdavača), *Hercegovina - fotomonografija*, Privredni Vjesnik, Zagreb, 1981., str. 328.

   8 https://fbihvlada.gov.ba , 19. veljače 2016. (pristup 27. studenoga 2024.)

   3 [↑](#footnote-ref-6)
8. [↑](#footnote-ref-7)
9. [↑](#footnote-ref-8)